정조 3년
己亥二月十四日午時。上御誠正閣。儒賢入侍時。祭酒宋德相。右副承旨柳戇。假注書徐鼎修。記事官李信祜鄭東浚。以次進伏訖。上曰。儒賢進前。德相進前俯伏。上曰。昨見卿疏。可知卿情理之悲切。故不得不暫許往來之暇。而予心悵惘。無以爲喩。在昔孝廟朝。先正文正公。請暇還鄕。聖祖特許之。其時館學玉堂。交章請留。聖祖諭之以必不欺予。今予之許卿暫還。亦知卿必不欺予而然矣。卿須勿負此意。從速還朝。以副予日夕之望焉。德相曰。臣至情所迫。冒沒陳懇。伏蒙聖慈。特賜恩暇。區區下懷。不勝惶感。第臣賤疾。苦歇無常。還朝遲速。有難預料。而病若少間。則敢不卽還乎。上曰。日氣雖幸溫和。而老人跋涉。誠可念矣。德相曰。聖念至此。下情尤切惶感矣。上曰。先正碑額。從當書出。使史官傳之矣。德相曰。伏承下敎。恩榮所被。不勝感祝矣。上曰。以皇壇儀釐正事。不無與卿商確者。故略具文字。不以傳敎。書下。依以書札往復之例。今玆付卿。卿其詳覽後。逐條辨答。待還朝時持來。可也。仍命戇讀之。若曰。皇壇祀享。見用禮儀樂舞。多有未曉者。而事係莫重典章。有不容輕易議到。姑此泯默矣。幸因儒賢之上箚建白。集議在廷。爰及在野。僉謀詢同。咸曰箚論是。今可擧而行之。自此皇壇祭儀。庶免未備之嘆。殊甚幸也。然於釐革之際。必須更加爛商。期底盡善。可也。先就收議三條中。一二起疑之端。略布已見。而外此壇儀之可以損益者。亦竝條錄于下。以俟折衷之論。箚中正樂章條。以爲皇壇樂章。當用皇朝九廟樂章中迎送神曲。此固甚好。然取考集禮及正史所載樂章。有曰仰我聖祖。又曰佑予子孫。我朝之祭明天子。用此句語。有未知的當者。如宋之祀湯樂歌。用嗟嗟烈祖。湯孫之將等詞。宋是商之孫子。稱祖稱孫。允合情禮。而我朝則異是。襲用廟樂中數句語。揆以禮意。得無不可乎。議者或曰。就原句。去此我祖及子孫等語。略換數字而用之。又曰。删去全句而用之。二說之中。將何適從乎。且於玆事。予意別有在焉。皇壇樂章。無論迎送神及奠撤三獻諸曲。竝用皇朝遺音。而不合之句。改而用之。爲無妨。此果如何。說者又或。以爲三皇之祀。不得各用各位之樂歌。或涉逕庭云。而予則以爲合奏第一位之功德。於以下諸位。恐無不可。此亦如何。正佾舞條。以爲皇壇佾舞。用皇朝親王國祭仁祖廟之制。此亦甚好。然以今皇壇樂制。但就佾舞。增六爲八。則是舞備而樂不備也。其視仁廟樂制。互相牴牾。蓋仁廟儀。則無登歌軒架。而樂舞皆列於庭。皇壇儀。則有登歌軒架。而一設壇上。一設壇下。以至器皿尺度。亦多不同。琴十瑟四。而今各爲二。笙八簫四。而今各爲一。歌工之古多今少。缶鼗之古無今有。諸如此類。難以悉擧。此皆在所釐改之不可已者。何以則可耶。議者。以爲舞欲備制。則樂亦不可不備禮。而然於皇壇樂舞。盡用仁廟之制。則今有財力不贍之慮。又或以爲天子之祭。不可降從侯王之禮云者。先正。旣有已定之論。則與其苟用失禮之樂。莫若倚閣之爲寡過也。未知如何。正祭服條。以爲皇壇祭服。用皇朝祭服之色。此亦甚好。祭服之色。皇朝則用靑羅。本朝則用黑羅。殊非從周之義。速宜釐正者。而議者。或以爲我國俗稱深黑色。爲鴉靑。凡於用靑色之處。亦多通用。故近日祭服之用黑者。似非靑變爲黑也。遵舊之爲無妨。此說未知如何。向所謂三條之外。亦有不可不商量者。當初設壇之制。卽我聖祖義起之禮。而可以永有辭於天下萬世也。噫。夷狄亂夏。四海腥氈。中土衣冠之倫。盡入於禽獸之域。惟此東土一隅。崇祀三皇。春秋之大義。數十。賴是而不絶如綫。於乎休哉。大抵以侯邦而上祀天子。考之往史。雖無倣象者。特以含忍之極。有此冢土之禮。是固迫不得已之擧也。然古者皇帝廟。多在郡國。蒼梧有舜廟。會稽有禹廟。旣有其廟。必有其祀。是以我朝之祀大明天子。禮也。非僭也。且不廟而壇。不特竊取於茅屋祭昭王之義而已。嘗考儀禮及周禮。天子之朝諸侯也。亦有設壇之制焉。然則皇壇創設之義。亦可謂古也。非今也。此予小子所以重爲之欽仰贊誦者也。然今以成周之壇制。皇朝之祭禮考之。則制度文爲。繁處太繁。簡處太簡。均之爲敬禮之不足。豈非彼此不及半上落下者歟。言其大者。則有壇之名。而壝墠之制未備。有庖之設。而東西之址易處。又若鼎鑊爵罍之啓視滌漑。禮有躬臨之文。而今皆攝行。瓚鬯饌熟之祼奠進薦。禮無明見之文。而今反備載。獻禮之一獻三獻。前後有異。拜禮之再拜四拜。古今不同。言其小者。則祭酒斟酒。但載於廟禮。坫三俎三。只見於壇儀。登鉶之陳殊名。簠簋之列異行。帳房之設。旣失掃地之義。步尋之制。又乖覲宮之規。苟欲正壇儀之舛謬。而盡復乎享仁廟之舊制。則俱是增減之所當先者也。到今雖不必一朝盡改。若其儀節之大違式處。亦或先從一二事。而改之爲宜歟。幸示其可否也。戇讀訖。奉傳于德相。德相跪受曰。伏承聖敎。第當殫竭愚見。追後仰陳矣。上曰。何日當移發乎。德相曰。明早欲爲移發矣。上曰。卿之還朝。雖在不遠。其間離闊。殊極悵缺。目今國計民憂。或有所欲言之事乎。德相曰。當此春窮。民憂罔涯。頃有折半中加分之令。此其德意。出尋常萬萬。然以此不可救濱死之民。而卽今經費匱竭。雖欲拔例賙濟。恐無容措之道。臣竊聞南漢儲置陳米夥然。今若使附近驪利陰龍砥楊等邑。從自願分給。秋後除耗備納。則庶幾民得蒙惠。公亦有益矣。請令廟堂。稟處。何如。如湍坡有水路處。雖非附近邑。亦欲願得。則同諸邑許分。好矣。上曰。依爲之。出擧條德相曰。卽今都下。米貴如金。都民倒懸。蓋兩西及嶺南失稔處市直。比京倍蓰。故米商輩。皆赴其處。不入京中故也。都民之殿屎。亦甚可悶。伏聞各軍門及各衛門各宮房所納之米。皆自該所。各送私人。作錢於捧米處。以錢來納。故都民無以貿食。請今廟堂。有水路處。作錢以納之事。一切嚴禁。使之以本色運致京中。則都民庶有藉賴之道矣。上曰。依爲之。出擧條德相曰。方今民窮財竭。專由於奢侈之弊。亟降綸音。凡干侈濫者。嚴加禁止。至於髢髮之具。最爲今日奢侈之大者。曾在先朝。初有禁令。末乃弛禁。其後轉相務勝。侈大之習。十倍於前日。富優之家。至費過千金。雖貧者亦不下五六百金。耗財之端。莫甚於此。請令廟堂。稟旨嚴禁。而旣禁髢制。則古禮之髻制及冠子。不可不用之。使玉堂禮官。博考古今文書中。可以遵倣者。定制通行。而冠子則亦依中朝花冠之制。命婦士庶妻。亦有等品爲好矣。上曰。所奏果是矣。而此非遽行者。當與廟堂之臣。更加商量而博考矣。出擧條德相曰。今當辭陛。區區下忱。實不勝耿結之至。只伏望其間。頻御講筵。克勤聖學。俾有日新之效焉。且以懲討之事言之。巨魁聲討。何等重大。而日事謄傳。便成陳談。上無乾剛之斷。下有玩愒之習。非但有欠於誠實底道理。竊恐懲討。因此而不嚴。義理由是而不明矣。況鄭妻旣未得卽施邦刑。又不能屛逐海島。使千古所無妖逆。尙今偃處於城闉咫尺之地者。隱憂深慮。實無所不至。臣意則以爲姑未正刑之前。爲先屛諸遠惡之地。俾絶目前之憂。似或無妨矣。上曰。予亦非不知此。而以有臺啓故。初不得發配矣。戇曰。鄭妻龜柱之罪惡。殿下非不洞知。而猶且靳持。王章莫伸。若此不已。則亂臣賊子。亦何所懲畏哉。儒賢。以姑先竄逐。俾絶禍根爲請者。可見其出於迫切不得已之意矣。上曰。方今國事罔涯。憂虞多端。譬如萬頃處舟。無所止泊。念之及此。誠極寒心。亂逆之變。從古何限。而豈有近日逆變乎。比諸辛壬之逆。雖曰同一心腸。一串貫來。而其中抑有難易隱顯之不同矣。辛壬。則本以言議之異同。遂成忠逆之義理。故其忠其逆。顯著而易見。近日無論彼此。同惡相濟。初無言議之祟。而直行凶逆之事。及其天網莫逃。罪惡斯著。則擧世靡然。人皆曰嚴於討逆。而所謂嚴於討逆者。亦豈盡血誠向國。無面陽背陰之徒乎。故近日之賊。隱伏而難知也。蓋顯著而易見者。治之非難。隱伏而難知者。化之甚難。此予所以隱憂深慮之無所不至也。在上之人。豈不欲行包涵調濟之政。而顧今世道。有若四肢百骸。無不受病。苟不下瞑眩之藥。則難責其克瘳之效。爲今之計。君臣上下。正當同心同德。戮力協贊。必先以辨忠逆明義理。爲第一急務。忠逆義理。旣已辨明。則規模可立。根基可定矣。規模已立。根基已定。則有如元氣內固。外邪無從而入矣。予旣以世道之責。望之於卿。則卿何可一日去朝乎。幸須從速還朝。共濟時艱。是予區區之望也。德相曰。誅亂討逆。乃所以明天理正人心也。今使亂逆巨魁。晏然不誅。而欲求天理之明人心之正。則無或近於避影而趨日。抱薪而救火乎。今若誅厥巨魁。嚴其隄防。則遺醜餘孼。必當喪氣沮膽。望風散落矣。上曰。臺端故紙。雖近文具。予意則以爲日日謄傳。塗人耳目。亦不害爲懲勵之一端矣。今若誅之殛之。一竝收殺。則忠逆二字。將不復見於朝紙之上。而一日二日。漸至忘却。使此箇義理。不免束之高閣。然則安知無潛伺暗伏之徒。揚揚復起有羸豕躑躅之慮乎。戇曰。鄭妻龜柱。千妖萬惡之罪。固不必更說。而至如相福罪惡。實是覆載之難定。則不竄不殛。置之牖下者。實是失刑之大者矣。君臣之間。義同父子。子有所懷。豈敢不陳於父母之前乎。以樂任事言之。向日處分。非不知聖意攸在。而自此以後。亂賊之徒。轉益放肆。而必無所懲畏矣。上曰。在上者。雖主從寬之典。在下執法之論。則固不可不如是矣。德相曰。樂任之罪。昭載於明義錄。則殿下之向日處分。誠甚過當矣。上曰。予豈不知之。而有所不得已而然矣。德相曰。臣等亦豈不仰認聖意。而懲討以此而不嚴。亂逆由是而無畏。則豈不可悶乎。上曰。卿言亦是矣。命退。諸臣以次退出。